《风篁岭》
清代·查世官

润泉汩汩如鸣琴，疏林隔竹啼幽禽。樵踪细入松阴里，一滃寒绿侵衣襟。

竹烟苍苍洗新雨，岩花瑟瑟吹微阴。山中秋色正潇洒，入耳半是笙簧音。

初阳一片射林隙，照见匹练悬高岑。湿烟满地飞不去，空翠濛濛落如雨。

槐花风里送微凉，梧叶声中忘残暑。老僧肃客具茗碗，采得新旗活火煮。

全身似入清凉国，欲觅归途复延伫。

作者简介：查世官，字怀忠，海宁人。诸生。有《南庐诗钞》。